CELEX: 32017R0840
Language: hr
Date: 2017-05-17 00:00:00
Title: Provedbena uredba Komisije (EU) 2017/840 оd 17. svibnja 2017. o neodobravanju aktivne tvari ortosulfamuron u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP. )

18.5.2017   
            
            
               HR
            
            
               Službeni list Europske unije
            
            
               L 125/10
            
         PROVEDBENA UREDBA KOMISIJE (EU) 2017/840
   оd 17. svibnja 2017.
   o neodobravanju aktivne tvari ortosulfamuron u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:
   
               (1)
            
            
               U skladu s člankom 80. stavkom 1. točkom (a) Uredbe (EZ) br. 1107/2009, Direktiva Vijeća 91/414/EEZ (2) primjenjuje se, u odnosu na postupak i uvjete za odobravanje, na aktivne tvari za koje je prije 14. lipnja 2011. donesena odluka u skladu s člankom 6. stavkom 3. te direktive. Odlukom Komisije 2006/806/EZ (3) potvrđeno je da ortosulfamuron ispunjava uvjete iz članka 80. stavka 1. točke (a) Uredbe (EZ) br. 1107/2009.
            
         
               (2)
            
            
               U skladu s člankom 6. stavkom 2. Direktive 91/414/EEZ Italija je 4. srpnja 2005. od trgovačkog društva Isagro S.p.A. primila zahtjev za uvrštenje aktivne tvari ortosulfamuron u Prilog I. Direktivi 91/414/EEZ. Odlukom 2006/806/EZ potvrđeno je da je dokumentacija „cjelovita” te se može smatrati da u načelu ispunjava zahtjeve u pogledu podataka i informacija iz priloga II. i III. Direktivi 91/414/EEZ.
            
         
               (3)
            
            
               Za tu su aktivnu tvar, za uporabe koje je predložio podnositelj zahtjeva. ocijenjeni učinci na zdravlje ljudi, zdravlje životinja te na okoliš u skladu s odredbama iz članka 6. stavaka 2. i 4. Direktive 91/414/EEZ. Imenovana država članica izvjestiteljica dostavila je 27. srpnja 2012. nacrt izvješća o ocjeni. U skladu s člankom 6. stavkom 3. Uredbe Komisije (EU) br. 188/2011 (4) od podnositelja zahtjeva zatražene su dodatne informacije. Ocjenu dodatnih informacija koje je dostavio podnositelj zahtjeva Italija je dostavila u obliku dopuna nacrtu izvješća o ocjeni, a sastavila ih je Europska agencija za sigurnost hrane (dalje u tekstu „Agencija”) u kolovozu 2013.
            
         
               (4)
            
            
               Nacrt izvješća o ocjeni pregledale su države članice i Agencija. Agencija je 3. rujna 2013. Komisiji dostavila svoj zaključak o ocjeni rizika od pesticida koji sadržava aktivnu tvar ortosulfamuron (5). Agencija je zaključila da dostupne informacije o prirodi ostataka u primarnim kulturama i kulturama u plodoredu u kombinaciji s nedostatkom toksikoloških informacija i procjene unosa u pogledu nekih biljnih metabolita ne dopuštaju dovršetak procjene rizika za potrošače. Osim toga, nije se mogla dovršiti ni procjena rizika za organizme u tlu i vodene organizme. Uz to, Agencija je utvrdila da postoje razlozi za zabrinutost zbog nekih metabolita te se nije mogla dovršiti ni procjena izloženosti podzemnim vodama.
            
         
               (5)
            
            
               Komisija je pozvala podnositelja zahtjeva da podnese svoje primjedbe o zaključku Agencije i, u skladu s člankom 9. stavkom 1. Uredbe (EU) br. 188/2011, o nacrtu izvješća o pregledu. Podnositelj zahtjeva podnio je primjedbe, koje su detaljno pregledane.
            
         
               (6)
            
            
               Međutim, unatoč argumentima koje je iznio podnositelj zahtjeva, zabrinutost na koju se upućuje u uvodnoj izjavi 4. nije se mogla otkloniti.
            
         
               (7)
            
            
               Dakle, nije dokazano da se može očekivati da, u predloženim uvjetima uporabe, sredstva za zaštitu bilja koja sadržavaju ortosulfamuron u načelu ispunjavaju zahtjeve iz članka 5. stavka 1. točaka (a) i (b) Direktive 91/414/EEZ.
            
         
               (8)
            
            
               Ortosulfamuron stoga ne bi trebalo odobriti u skladu s člankom 13. stavkom 2. Uredbe (EZ) br. 1107/2009.
            
         
               (9)
            
            
               U skladu s člankom 8. stavkom 1. točkom (b) Direktive 91/414/EEZ državama članicama omogućeno je izdavanje privremenih odobrenja za sredstva za zaštitu bilja koja sadržavaju ortosulfamuron na početno razdoblje od tri godine. Provedbenom odlukom Komisije 2013/205/EU (6) državama članicama dopušteno je produljenje privremenih odobrenja za ortosulfamuron za razdoblje koje završava najkasnije 30. travnja 2015.
            
         
               (10)
            
            
               Budući da je istekao rok svih postojećih odobrenja, nije potrebno odrediti dodatno razdoblje za povlačenje odobrenja za sredstva za zaštitu bilja koja sadržavaju ortosulfamuron.
            
         
               (11)
            
            
               Ovom se Uredbom ne dovodi u pitanje ponovno podnošenje zahtjeva za ortosulfamuron u skladu s člankom 7. Uredbe (EZ) br. 1107/2009.
            
         
               (12)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neodobrenje aktivne tvari
   Aktivna tvar ortosulfamuron ne odobrava se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. svibnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (3)  Odluka Komisije 2006/806/EZ od 24. studenoga 2006. o načelnom priznavanju cjelovitosti dokumentacije podnesene na detaljno razmatranje s ciljem mogućeg uvrštenja ortosulfamurona u Prilog I. Direktivi Vijeća 91/414/EEZ (SL L 329, 25.11.2006., str. 74.).
   
      (4)  Uredba Komisije (EU) br. 188/2011 od 25. veljače 2011. o utvrđivanju detaljnih pravila za provedbu Direktive Vijeća 91/414/EEZ u pogledu postupka ocjene aktivnih tvari koje nisu bile na tržištu u 2 godine nakon priopćenja o toj direktivi (SL L 53, 26.2.2011., str. 51.).
   
      (5)  EFSA Journal 2013.;11(9):3352. Dostupno na internetu: www.efsa.europa.eu.
   
      (6)  Provedbena odluka Komisije 2013/205/EU od 25. travnja 2013. kojom se državama članicama dozvoljava produljenje privremenih odobrenja izdanih za nove aktivne tvari acekvinocil, aminopiralid, askorbinsku kiselinu, flubendiamid, gama-cihalotrin, ipkonazol, metaflumizon, ortosulfamuron, Pseudomonas sp. soj DSMZ 13134, piridalil, piroksulam, spiromesifen, tienkarbazon i topramezon (SL L 117, 27.4.2013., str. 20.).